A BIZOTTSÁG 2006/72/EK IRÁNYELVE
(2006. augusztus 18.)
a műszaki fejlődéshez történő hozzáigazítás érdekében a motorkerékpárok és segédmotoros kerékpárok egyes alkatrészeiről és jellemzőiről szóló 97/24/EK európai parlamenti és tanácsi irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a motorkerékpárok és segédmotoros kerékpárok típusjóváhagyásáról és a 92/61/EGK tanácsi irányelv hatályon kívül helyezéséről szóló, 2002. március 18-i 2002/24/EK európai parlamenti és tanácsi irányelvre (1) és különösen annak 17. cikkére,
tekintettel a motorkerékpárok és segédmotoros kerékpárok egyes alkatrészeiről és jellemzőiről szóló, 1997. június 17-i 97/24/EK európai parlamenti és tanácsi irányelvre (2) és különösen annak 7. cikkére,
mivel:
(1)
A 97/24/EK irányelv a 2002/24/EK irányelvben meghatározott EK-típus-jóváhagyási eljárásra vonatkozó külön irányelv.
(2)
A motorkerékpárok és segédmotoros kerékpárok szennyezőanyag-kibocsátásának csökkentéséről és a 97/24/EK irányelv módosításáról szóló, 2002. július 19-i 2002/51/EK európai parlamenti és tanácsi irányelv (3) új, két szakaszban megvalósítandó kibocsátási határértékeket írt elő a motorkerékpárok számára.
(3)
Az Egyesült Nemzetek Európai Gazdasági Bizottságának (ENSZ/EGB) „Mérési eljárás a külső vagy sűrítéses gyújtású motorkerékpárokra, tekintettel a gáz-halmazállapotú szennyezőanyag-kibocsátásra, a szén-dioxid-kibocsátásra és üzemanyag-fogyasztásra” címet viselő, 2. számú világszintű műszaki szabályozását (GTR) a motorkerékpárok globális piacának létrehozása céljából elfogadták. A szabályzat célja, hogy világszinten összehangolja a motorkerékpárok típusjóváhagyásához használt kibocsátásvizsgálati eljárásokat. A szabályzatot emellett a műszaki fejlődés legújabb alakulásához igazítják, figyelembe véve a motorkerékpárok egyéni jellemzőit.
(4)
A 2002/51/EK irányelv 8. cikke (5) bekezdésével összhangban a 2. számú GTR vizsgálati eljárását új határérték-sorozattal együtt be kell vezetni. Az említett vizsgálati eljárást a 2002/51/EK irányelv második, kötelező érvényű szakaszára vonatkozóan alternatív, a gyártó által választható típus-jóváhagyási eljárásként kell bevezetni. Az új határértékeket a 2002/51/EK irányelv második, kötelező érvényű szakaszával összhangban kell megállapítani. Ezért a motorkerékpárok szennyezőanyag-kibocsátására vonatkozó követelmények szigorúságán nem enyhítenek.
(5)
A 97/24/EK irányelvet ezért ennek megfelelően módosítani kell.
(6)
Az ezen irányelvben megállapított intézkedések összhangban vannak a 70/156/EGK tanácsi irányelv (4) által létrehozott, a műszaki fejlődéshez történő hozzáigazítással foglalkozó bizottság véleményével,
ELFOGADTA EZT AZ IRÁNYELVET:
1. cikk
A 97/24/EK irányelv 5. fejezetének II. melléklete az ezen irányelv mellékletében található szövegnek megfelelően módosul.
2. cikk
(1) A tagállamok 2007. július 1-je előtt elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint az azok és ezen irányelv közötti megfelelést bemutató táblázatot haladéktalanul közlik a Bizottsággal.
Ezeket a rendelkezéseket 2007. július 1-jétől kell alkalmazni.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb előírásait, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2006. augusztus 18-án.